Isaiah.
18.
E vakaa naa de henua iai denga manu llele vaaligiligi, go de henua i de baasi laa o denga saalingaa vai o Ethiopia, 
go gilaadeu e haia gi hulo olaadeu dangada sui laa honga vai i moni e hai i papyrus. Goodou hulo, de gau hagailoo kemo, gi de henua iai de gau lloa ma de maalali olaadeu angaanga, go de gau hagamaatagu i henua mmao ma de paa mai, se huaahenua alasala ma de pasa henua gee, gai delaadeu henua e vaevae i denga saalingaa vai. 
Goodou dangada alodahi o henua i lalo, go dangada e nnoho i honga de henua, de masavaa naa huu e hagaduu age ai de hagailonga i honga de mounga, gai goodou gu gidee, gai de masavaa naa huu e ili ai de hanga manu, gai goodou gu langona. 
Tagi Maolunga ne hai mai gi de au, “Au e noho naa ga dee muu ga galo iho ai i dogu mommee noho, bei de vvela o de laa i de masavaa e dii ai, ma de mee maluulu i de masavaa hagihagi e hagavvela laa.” 
Gai go mua de hagihagi, i de masavaa e malili ai denga huaala ga odi gai denga huaala gu ni grape lleu, gai ia e velevele naa denga laa vaaligiligi i de naivi, ma de duuduu ga aau gee denga laa gu lloa laa. 
Gai angaanga o denga daane hebagi e gaavange naa gi denga manu llele i honga de mounga, ma denga manu dolodolo i honga de henua. Denga manu llele e gai naa olaadeu kano i de masavaa mahanahana, denga manu lodo henua e gaimee ai naa i de masavaa hagamagalili. 
De masavaa laa gai denga mee ngadi gaavange e gaamai naa gi Tagi o denga hagabuulinga hebagi mai i daho de gau lloa ma de malali olaadeu angaanga, ma mai i daho de gau hagamaatagu i henua mmao ma de paa mai, go de huaahenua mmahi ma de hagadee kii ina denga henua, gai delaadeu henua e vaevae i denga saalingaa vai — gilaadeu e loomai naa gi de mounga go Zion, go de mommee iai laa de ingoo o Tagi o denga hagabuulinga hebagi. 
