Job.
30.
Aagai iainei gilaadeu e kada i de au, dangada e gauligi mai ange i de au; gai olaadeu damana ni dangada niiogu e kino i de dugu madali denga gaaduu e hagaloosia ina agu ssiibi. 
Gu ni haigamaiana aha olaadeu mahi mai gi de au, gai gu ui de masavaa olaadeu e mahi ai? 
Gilaadeu gu duasala ma de hiikai, gilaadeu gu maamaa de gelegele mmasa, i de mommee e deai mee iai i de boo. 
Gilaadeu e hagihagi lau o denga manu ssomo ma e gai, alaadeu gai go aga o de manu somo go de broom. 
Gilaadeu gu alualumia gi dee nnoho i magavaa o dangada; gai e hagaseegina bei dagodo o de gau gaiaa. 
Gilaadeu gu hai gi nnoho i mommee iai saalingaa vai gu masa, ma magavaa o denga hadu ma haonga i lo te gelegele. 
Gilaadeu gu koo bei manu alasala i lodo mee muimui; ma de nnoho i lalo denga manu duiduia. 
Gilaadeu ni dama nii de gau llodo ssenga gai ni ngadi dangada, gilaadeu gu hai gi hulo gee mai i de henua. 
Gai iainei gilaadeu gu hadu dahi daahili hakadanga ai i de au; au gu se mee niiolaadeu e kada ai. 
Gilaadeu e kino i de au, ma de hagammao gee i de au; gilaadeu e dee maatagu donu i de saavale mai gi luoogu mada. 
Go hiidinga de Maadua gu hagatanga dagu mee hholu ma de hagamaolalo hogi au, gilaadeu gu dee maatagu donu i de hai baasi mai gi de au. 
Dangada i dogu madau gu hai baasi mai gi de au; gilaadeu gu usu luoogu vae gi baguu ai au, ma de hagatuu mee e hai baasi mai ai. 
Gilaadeu gu oha dogu haiava; gilaadeu gu hagahai ngadaa donu au, gai teai hogi dangada ne daohia gilaadeu. 
Gilaadeu e ulu mai i de mommee maoha i de buibui, gai ne loomai laa lodo mommee gu maoha. 
Denga mee hagamaatagu gu tuu mai gi de au; gai dogu hagadubu gu bei de mee e ilihia laa ga gaavee gee i de madangi, gai dogu lava gu ilihia bei de giliiga. 
Iainei, dogu mouli gu baa ange gi de odi; gai ogu laangi e duasala ai tigi ui donu. 
Ogu ivi e ssae i de boo, gai dogu mmae e dee haganoho donu. 
Dono sauaa mmahi gu hai ogu malo gi huuhuli gee; ia gu nnoa au bei de kala e nnoa ai laa dogu malo laa daha. 
Ia gu maga ange au gi lodo gelegele iai vai; au gu bei dagodo o denga gelegele ma lehu. 
De Maadua, au e dangi adu gi de goe, aagai koe e dee basa mai; au e duu age, aagai koe e dee anga mai gi de au. 
Koe e huli ma gu hai baasi mai gi de au, koe gu hagaili au i doo lima mmahi. 
Koe e hai gi ilihia ngau i de madangi gi gaavee gee, koe e hagaleva saele au i de madangi mmahi. 
Au e iloo bolo koe e kave naa ngau gi de magau, go de mommee gu hagadabena ange gi dangada alodahi e mouli. 
E aha, tangada gu duasala e dee haalo naa dono lima, ga dangidangi i de bale i dono masavaa e hai ngadaa ai? 
E aha, au tee dangi laa i gilaadeu gu hai ngadaa? E aha, au tee hinangalosaa laa i de gau hagaau aloha? 
Gai dagu masavaa ne tali ai tanuaa, aagai go de baubau aagu ne gidee; de masavaa aagu ne tali ai de maalama, aagai go de gohu ne humai. 
Ogu lodo e duasala mmao, e deai donu se mabu; laangi o de sae gu tuu mai gi de au. 
Au gu uliuli i dogu hano saele, aagai e dee go hiidinga o de laa. Au ne duu age i de hagabuni o dangada ga dangidangi i de bale. 
Au gu bei dagodo o denga jackal, gai se soa niio denga ostrich. 
Dogu gili gu uliuli ma de daga, gai dogu angaanga gu kona de vvela. 
Dagu harp e hua denga daahili hagahinangalosaa, gai dagu flute e hagadangidangi madali gilaadeu e tangi. 
