Psalm.
145.
Se daahili tuhi nii David Au e hagaamua goe, dogu Maadua de Hodooligi; au e hagadegi doo ingoo ga hano ai e dee ngado mai. 
Au e hagadegi goe i laangi alodahi, ma de tuhi doo ingoo ga hano ai e dee ngado mai. 
Tagi Maolunga e maolunga mmao, gai e heohi de hagalaumalie dono tuhi; dono maolunga e dee maua gi de tonu ange aagena. 
Dahi atangada e tuhi ange naa au hegau gi dahi atangada ange, gilaadeu e tala naa dagodo o au hegau sauaa. 
Gilaadeu e pasa naa i dagodo o doo mahamaha mmao ma doo maolunga, gai au e hagamaumau naa dagodo o au hegau hagalele mouli. 
Gilaadeu e tala naa dagodo sauaa o au hegau hagamaatagu; gai au e tala dagodo o doo maolunga. 
Gilaadeu e hagadele naa dagodo o doo abodonu laumalie, ma de daahili i de malangilangi i hiidinga doo heohi. 
Tagi Maolunga e degi ma de lodo aloha, gai e dee moolau de lili gai e honu i de abodonu. 
Tagi Maolunga e abodonu ange gi dangada alodahi, gai e lodo aloha ange gi mee alodahi aana ne hai. 
Tagi Maolunga, mee alodahi aau ne hai e hagaahe adu naa de abodonu gi de goe, oo dangada dabu e tuhi naa goe. 
Gilaadeu e tala naa dagodo de mahamaha o doo nohoanga hodooligi, aama dagodo o doo sauaa, 
gi iloo ai e dangada alodahi dagodo o au hegau sauaa ma de mahamaha o doo nohoanga hodooligi. 
Doo nohoanga hodooligi e dee ngado mai donu, gai doo sauaa e dagi ai e dagodo i denga atangada alodahi. Tagi Maolunga e hai hegau i de mee abodonu i ana hagatoo donu alodahi, ma de malangilangi i mee alodahi aana ne hai. 
Tagi Maolunga e bale ange gilaadeu alodahi e baakuu, gai e hagadaangage age gilaadeu gu ino gi lalo. 
Mee alodahi e tali adu goe, gai go koe e gaavange alaadeu gai i de masavaa heohi. 
Koe e hhola doo lima, ga hai gi boobosu mee alodahi e mouli. 
Tagi Maolunga e heohi ono haiava alodahi, gai e abodonu i hegau alodahi aana e hai. 
Tagi Maolunga e baa ange gi gilaadeu e hagahia ange ia; go gilaadeu alodahi e hagahia ia i de muna abodonu. 
Ia e gaavange naa gi gilaadeu e maatagu i de ia olaadeu mee e llodo ai; ia e hagallongo alaadeu dangidangi ma de hagaola gilaadeu. 
Tagi Maolunga e dagitilo gilaadeu alodahi e aaloha i de ia, aagai e daa gi maakau de gau baubau alodahi. 
Au e tala tuhi dagodo o Tagi Maolunga. Alodahi e mouli gi hagadegi ina dono ingoo dabu ga hano ai e dee ngado mai. 
