Proverbs.
2.
Dagu dama, noo koe e hagallongo agu muna ma de hagamogomogo agu muna adu gi de goe, 
ma de kana ange ga hagallongo gi donu ange goe aagena ga hai gi donu danuaa ange goe aagena; 
gai noo koe e dangi ange gi dahi ai au iloo ma de ssili gi donu ange ai goe; 
noo koe e ssala de heiangi bei dau ssala gi maua denga selevaa ma goloa hagamogomogo e gide ngadaa laa, 
gai koe e donu ange naa gi dagodo de madagu i Tagi Maolunga, ma de maua de iloo mee o de Maadua. 
I hiidinga go Tagi Maolunga e gaavadu de heiangi abodonu, gai go ia e daalaa adu dagodo o de iloo mee, ma de donu ange. 
Ia e doange de heiangi e gaavange gi gilaadeu e heohi, ia se buibui niiolaadeu e dee haisala, 
ma de hagaloosi ange haiava olaadeu e hai hegau i de mee heohi, ma de buibui haiava o ono dangada dabu. 
Gai koe e donu ange naa gi de mee heohi ma de hagamodu heohi, ma de soe, aama haiava danuaa alodahi. 
Go hiidinga de heiangi e gaavadu naa gi oo lodo, gai de iloo mee e hagamalangilangi naa goe. 
Doo maanetonu e buibui naa goe, gai doo donu ange e hagaloosi adu naa goe, 
ga hagaola goe mai i de haiava o de baubau ma mai i gilaadeu e hagahai ngadaa ina dangada i alaadeu muna, 
gilaadeu e tili denga haiava ssoe gai ga seesee i haiava o de gohu; 
gilaadeu e malangilangi i de hai mee dee heohi ma de llodo danuaa i de hagammahi e hai de baubau; 
gai olaadeu haiava e pigo, gai gilaadeu e hai hegau i de hagasenga. 
De heiangi e buibui goe i de hine dagodo haisala, ma de hine baubau e hagasengalia laa goe i ana muna; 
go de hine gu tili dono bodu ne hai i de masavaa oona se damaa hine ai, ma de ngalo de hagatoo donu aana gu hai i mada luu mada o de Maadua. 
De haiava ange gi dono hale e hano ga duu ange gi de magau, gai ono haiava e hulo ga tuu ange gi de gau maakau; 
e deai donu se daane e hano gi ono daha e ahe mai aabe e maua de haiava o de mouli. 
Gai koe gi daudali i de haiava o de gau danuaa, ma de seesee i haiava o olaadeu e heohi. 
I hiidinga go gilaadeu e heohi e nnoho i honga de henua, gai go gilaadeu e dee haisala e doe ga nnoho i kilaa; 
aagai de gau baubau e hai naa gi dee nnoho i de henua, gai dangada e dee hai hegau i de mee abodonu e hai naa gi hulo gee mai i kilaa. 
