Job.
20.
Gai Zophar taane Naamah ne basa ange, ga hai ange, 
“Au e basa adu i hiidinga au gu dee baba ogu lodo. 
Au gu langona dahi muna hagaheohi hagadookaa, gai au e basa adu i de hagasaalunga o de donu ange. 
Koe gu iloo donu mee nei madagidagi, ma mai i taamada de nnoho o tangada i henua i lalo, 
gai de kii o tangada baubau e dee daulooloa donu, gai delaadeu malangilangi se masavaa bodobodo donu huu. 
Gai ga looloa naa donu ia ga dae age gi de langi, gai dono biho gu baa i denga giliiga, 
gai ia e magau naa donu ga hano ai, bei ono duudae; dangada ne gidee laa ia e ssili ange naa, ‘I hee ia?’ 
Ia e bei naa dagodo o de midi e ngalo laa, gai gu dee gidee ange, gai gu lilo bei de midi i de boo. 
Tangada gu gidee laa ia e dee gidee ange naa donu ia, gai dono mommee nogo noho ai e dee gidee ange naa donu ia. 
Ana dama e sui ange naa mee a de gau hagaau aloha; ia e hagaahe ange naa ono goloa lagolago. 
Ono mmahi i dono masavaa e dama daane ai, e danu naa madali ia i lo te gelegele. 
Gai ga maimai naa donu de baubau i lo tono ngudu, gai ia e hagammuni i lalo dono alelo, 
gai ga dee lodo naa donu ia de luei mai, gai e dugu i lo tono ngudu, 
aagai ana gai e hulo naa ga mmala i lo tono dinae, gai e mmala naa bei mee hagammau o denga labodo i ono lodo. 
Ia e luei mai naa de lava aana gu holo laa; gai de Maadua e hai naa ia gi hagalueia mai mee laa. 
Ia e mmidi naa mee hagammau o denga labodo; niho o de labodo hagammau e daa naa ia ga magau. 
Ia e dee gidee naa denga saalingaa vai, ma denga vai e ssali mai ai laa hooni ma vai uu haduhadu. 
Ia e hagaahe ange naa ana mee ne hai hegau ange laa aagena, gai tigi gai, gai e dee hagadanuaa naa donu ana mee e mau i de hagao mee. 
Go hiidinga ia ne vaivai hai ma de tili de gau hagaau aloha; ia ne hai gi de mahi denga hale aana tee hagaduu. 
Ni muna abodonu, ia e dee maua naa donu gi duadonu, ia e dee maua naa donu i de hagaola ia i ono goloa. 
Gu deai donu mee e doe i dua dono gaimee, gai dono lava e dee maua donu gi daulooloa. 
Gai lo te masavaa donu oona e lagolago ai ana mee, gai ia e hai ngadaa naa; tuasala laumalie e dae mai naa gi de ia. 
De masavaa oona ne bosu ai, gai de Maadua e hagaduasala naa ia i dono lili ma de hai gi hano iho gi ono elunga. 
Gai ga ola mai naa donu ia i de goloa hebagi e hai i iron, gai dahi dao bronze e velo naa ia. 
Tao laa e velo naa ia ga sao i tua, gai dono mada malamalama e sula mai naa lo tono angaanga, gai ia e kona naa dono madagu. 
De gohu boo dangodango gu hagababa ange gi de ia; de ahi e dee ili laa e dudu naa ia, gai mee e doe i dono hale malo e odi naa i de dudu. 
De langi e hagaago mai naa ono baubau, gai henua i lalo e hai baasi ange naa gi de ia. 
Gai goloa i dono hale e gaavee gee naa i de laangi o de lili o de Maadua. 
Aanei tuuhanga a de Maadua e gaavange gi tangada baubau, go de boolonga gu hagamodu ange gi de ia i daho Maadua.” 
