Psalm.
50.
Se Psalm nii Asaph De Maadua Mmahi Mmao laa, go Iahweh e basa ma de hagahi henua i lalo mai i de sobo age o de laa ga dae ai gi de danu. 
De maalama o de Maadua e hagaago mai i Zion, go de aduhale e honu abodonu dono mahamaha. 
Taadeu Maadua e humai, gai ia e dee noho naa donu huu ga dee muu; de ahi e dudu mee alodahi i ono mada i mua, gai de madangi mmahi e ssau ma e duuli ai ia. 
Ia e hagahi de langi i lunga ma henua i lalo, gai ia ga hagamodu ai muna o ono dangada: 
“Hagabuni ina mai ogu dangada e hai hegau i de muna abodonu, go gilaadeu ne haia dahi hagatoo donu hagaheloongoi madali au ga hagasauaa i dahi ssigidaumaha.” 
De langi e hagaago mai de heohi o de Maadua, i hiidinga go ia donu de ia hagamodu muna! Selah 
“Ogu dangada, goodou nnoho mai hagalaangona, gai au ga basa adu, Israel, au e hagabaubau oo dagodo. Go au de Maadua, doo Maadua. 
Au e dee hagasee goe i hiidinga o au sigidaumaha, aabe go au sigidaumaha dudu, e gaamai gi de au i masavaa alodahi. 
Au e dee malangilangi i dahi kaau daane mai i doo hale, aabe go dahi guudi mai i lodo au buibui manu. 
Go hiidinga manu lodo henua alodahi niiagu, gai niiagu denga manu i honga duuduu lagolago. 
Au e iloo denga manu llele alodahi i honga denga mounga, gai manu alodahi e nnoho saele i honga de gelegele niiagu. 
Noo au gu hiigai, gai au e dee tala adu gi de goe, go hiidinga henua i lalo ma mee alodahi iai niiagu. 
Au e dee gai kano o denga kaau, aabe unu dodo o denga guudi. 
Hagaahe ange de abodonu gi de Maadua i ssigidaumaha, koe gi hagassula ina au hagatoo donu ange gi de Ia Maolunga Mmao laa, 
ma de hagahi mai au i de masavaa o de hai ngadaa gai au ga hagaola ai goe, gai koe ga hagamahamaha ai au.” Selah 
Aagai de Maadua e hai ange gi tangada baubau: “Goai ne dugu adu koe gi hagamaumau ina agu hainga, aabe go de tala dagu hagatoo donu hagaheloongoi? 
Koe e kino i dagu hagaheohi adu goe, gai koe e dee anga ange gi agu muna. 
Noo koe e gidee dahi dangada gaiaa, gai koe e hai soa ange gi de ia, koe e hagabuni ange gi de gau dagodo haisala. 
Doo ngudu e abo i de tala mee baubau, gai doo alelo e honu i de daahanga dangada. 
Koe e duudagi huu de hai baasi ange gi doo daina; ma de hagabaubau tama daane a doo dinana donu. 
De masavaa aau ne hai ai mee nei, gai au tee muu adu donu; gai koe e maanadu bolo au e bei oo dagodo. Aagai iainei au e hagasee goe, ma de hagabaubau goe. 
Goodou gu ngalo laa de Maadua, hagasaelea de mee nei, au kana hangahanga goodou, gai gu deai e maua i de hagaola goodou. 
Tangada e haia de hagaahe mai de abodonu go dana sigidaumaha e hagadubu au, gai au e hagaago ange gi tangada e seesee i de heohi de hagaola a de Maadua.” 
